b'\n_START_ARTICLE_\nVannkvaliteten i Norge\n_START_PARAGRAPH_\nVannkvaliteten i Norge er kvaliteten p\xc3\xa5 drikkevannet. Vannhistorikk kan handle om hvor bakterieutsatt vannet er, kokevarsler og spredninger av sykdommer i de ulike delene av landet.\n_START_SECTION_\nHistorikk\n_START_PARAGRAPH_\nSiden 1999 har det bare v\xc3\xa6rt syv registrerte d\xc3\xb8dsfall knyttet til drikkevann i Norge if\xc3\xb8lge folkehelseinstituttet (FHI). Det har ogs\xc3\xa5 blitt registrert 78 sykdomsutbrudd og 17\xc2\xa0000 sykdomstilfeller.\n_START_SECTION_\nGiardia i Bergen\n_START_PARAGRAPH_\nH\xc3\xb8sten 2004 ble Svartediket i Bergen smittet av bakterien Giardia lamblia. Utbruddet skyldtes utette septikkloakkanlegg rundt drikkevannskilden. Epidemien kan ha rammet rundt 4\xc2\xa0000 til 6\xc2\xa0000 personer. Parasittene kan f\xc3\xb8re til tarmsykdommmen giardiasis, som er en tarminfeksjon og gir symptomer som blant annet diar\xc3\xa8, kvalme og magesmerter. Saken medf\xc3\xb8rte at flere Bergen kommune m\xc3\xa5tte betale erstatninger til flere personer. Flere personer fikk ogs\xc3\xa5 langvarige skader som irritabel tarmsyndrom og utmattelsessyndrom.\n_START_SECTION_\nVannkrisen p\xc3\xa5 Ask\xc3\xb8y\n_START_PARAGRAPH_\nI juni 2019 var det et utbrudd av bakterien campylobacter som oppstod i Kleppe h\xc3\xb8ydebasseng p\xc3\xa5 Ask\xc3\xb8y. Rundt 10\xc2\xa0000 til 15\xc2\xa0000 ble ber\xc3\xb8rte, og over 2\xc2\xa0000 ble syke. Av disse ble 76 innlagt p\xc3\xa5 sykehus. Etter epidemien d\xc3\xb8de et ett \xc3\xa5r gammelt barn og en 72 \xc3\xa5r gammel kvinne. Pr\xc3\xb8ver viser at de ble smittet av cambylobacter, men det har ikke blitt fastsl\xc3\xa5tt om vannet er \xc3\xa5rsaken. Det p\xc3\xa5g\xc3\xa5r ogs\xc3\xa5 en politietterforskning for \xc3\xa5 finne ut om Ask\xc3\xb8y kommune har brutt vannforskriftene. I tillegg har flere privatpersoner og bedrifter \xc3\xb8nsket erstatninger.\n_START_SECTION_\nUnders\xc3\xb8kelser\n_START_PARAGRAPH_\nEtter hendelsen som skjedde p\xc3\xa5 Ask\xc3\xb8y begynte flere kommuner \xc3\xa5 unders\xc3\xb8ke vannkvaliteten sin. I l\xc3\xb8pet av 2019 hadde 62 kommuner hatt kokep\xc3\xa5bud av drikkevannet. Samme \xc3\xa5ret hadde Norsk Vann en unders\xc3\xb8kelse av 81 kommuners vannkvalitet perioden 2015 til 2017, og fire kommuner ble ansett som d\xc3\xa5rligere enn Ask\xc3\xb8y. Vannkvaliteten ble m\xc3\xa5lt p\xc3\xa5 fem punkt: Hvor hygienisk betryggende vannet er, bruksmessig vannkvalitet, leveringsstabilitet, alternativ forsyning og ledningsnettets funksjon._NEWLINE_FHI har planer om \xc3\xa5 gj\xc3\xb8re en ny unders\xc3\xb8kelse hvor minst 8\xc2\xa0700 nordmenn skal delta og noen av resultatene kan komme ut i 2020.\n_START_SECTION_\nForskning\n_START_PARAGRAPH_\nI 2016 uttrykte mattilsynet bekymring over vannkvaliteten i fremtiden. De sa at b\xc3\xa5de flom og oversv\xc3\xb8mmelser har blitt vanligere, og at det kan medf\xc3\xb8re at flere m\xc3\xa5 koke vannet sitt. En gjennomsnitts nordmann brukte 208 liter vann i d\xc3\xb8gnet per 2016. Gjennomsnittlig lekkasjetap for norske vannverk ligger p\xc3\xa5 38\xc2\xa0%, mens noen av de beste landene i Europa ligger p\xc3\xa5 rundt 8\xc2\xa0%. En av \xc3\xa5rsakene til lekkasjen er gamle vannr\xc3\xb8r. Det kan koste 280 milliarder NOK \xc3\xa5 bytte ut alle r\xc3\xb8rene i l\xc3\xb8pet av 20 \xc3\xa5r fra 2018 av._NEWLINE_I tillegg kommer mer enn 90\xc2\xa0% av Norges vann fra overflaten som innsj\xc3\xb8er og elver, noe som betyr at det er mer s\xc3\xa5rbart ovenfor temperaturendringer og ekstremv\xc3\xa6r. Rapporten \xc2\xabKlima i Norge 2100\xc2\xbb har sagt at temperaturen kan stige med 4,5 \xe2\x81\xb0C og at nedb\xc3\xb8ren vil \xc3\xb8ke med 18\xc2\xa0%._NEWLINE_FHI har uttalt seg i 2010 om at det kan v\xc3\xa6re ca. 1,3 millioner nordmenn som har drikkevann som ikke blir behandlet for parasitter. En av grunnene er mangel p\xc3\xa5 UV-filter hos enkelte vannverk.\n_START_SECTION_\nVannverk\n_START_PARAGRAPH_\nI Norge er det obligatorisk \xc3\xa5 desinfisere alt vann unntatt godt beskyttede grunnvann som har blitt testet for \xc3\xa5 tilfredsstille vannkravene. I vannverk behandles drikkevann med enten klor, UV-str\xc3\xa5ling, ozonering eller membranfiltrering. Vannverksregisteret for 2006 viste at 203 vannverk (3,0 mill. personer) hadde klorering, mens 790 vannverk (1,1 mill. personer) benyttet UV-bestr\xc3\xa5ling.\n_START_SECTION_\nTiltak\n_START_PARAGRAPH_\nI 2014 ble det opprettet tiltak som Nasjonal vannvakt, flere forskninger p\xc3\xa5 drikkevannskvaliteten og \xc3\xb8kt oppmerksomhet p\xc3\xa5 vannforsyningene for \xc3\xa5 sikre trygt drikkevann. Norge har ogs\xc3\xa5 forpliktet seg til FNs m\xc3\xa5l om vann og helse.'